আলেতি অন্নপূর্ণা দেবী

আলেতি অন্নপূর্ণা দেবী (৭ মে ১৯৫৫) হলেন তেলেঙ্গানার একজন ভারতীয় রাজনীতিবিদ। তিনি সংযুক্ত অন্ধ্র প্রদেশের নিজামবাদ জেলার আরমুর বিধানসভা কেন্দ্র থেকে অন্ধ্র প্রদেশ বিধানসভার দু'বারের সদস্য। তিনি ১৯৯৪ এবং ২০০৯ সালে তেলুগু দেশম পার্টির প্রতিনিধিত্ব করে অন্ধ্র প্রদেশ বিধানসভা নির্বাচনে নির্বাচিত হয়েছিলেন।

 প্রাথমিক জীবন এবং শিক্ষা 
অন্নপূর্ণা তেলেঙ্গানার নিজামবাদ জেলার বালকোণ্ডায় জন্মগ্রহণ করেন। তাঁর বাবা ও মা হলেন যথাক্রমে প্রয়াত নরসারেড্ডি এবং প্রয়াত গঙ্গাভা। অন্নপূর্ণা হলেন প্রয়াত আলেতি মহিপাল রেড্ডির স্ত্রী। তাঁর দুই পুত্র, আলেতি মল্লিকার্জুন রেড্ডি এবং আলেতি নাগার্জুন রেড্ডি। তিনি নিজামাবাদ জেলার ভেলপুরের জেডপিএইচএস বিদ্যালয়ে দশম শ্রেণী পর্যন্ত পড়াশোনা করেন এবং ১৯৬৯ সালে পরীক্ষায় উত্তীর্ণ হন। পরে, তিনি পড়াশোনা বন্ধ করে দেন। 

 রাজনৈতিক কর্মজীবন 
১৯৯৪ সালের অন্ধ্রপ্রদেশ বিধানসভা নির্বাচনে তেলুগু দেশম পার্টির প্রতিনিধিত্ব ক'রে আরমুর বিধানসভা কেন্দ্র থেকে প্রথমবারের মতো বিধায়ক নির্বাচিত হন অন্নপূর্ণা। তিনি মোট ৪৭,৬৪২টি ভোট পেয়েছিলেন, যেটি মোট প্রাপ্ত ভোটের ৪২.৯৪%। তিনি স্বতন্ত্র প্রার্থী বাজিরেড্ডি গোবর্ধনকে পরাজিত করেছিলেন, যিনি পেয়েছিলেন মোট ৩৩,৫৯৮টি ভোট, যেটি মোট প্রাপ্ত ভোটের ৩০.২৮%। ১৯৯৯ সালের আরমুর বিধানসভা কেন্দ্রের নির্বাচনে বিজয়ী হন ভারতীয় জাতীয় কংগ্রেসের বাজিরেড্ডি গোবর্ধন, তিনি মোট ৭২,৩৭৮টি ভোট পেয়েছিলেন, অন্নপূর্ণা ৪৮,৭০৫টি ভোট পেয়ে দ্বিতীয় স্থানে ছিলেন। ২০০৪ সালে এই আসনটিতে জয়ী হয়েছিলেন টিআরএস দলের সন্তোষ রেড্ডি শনিগ্রাম, তিনি পেয়েছিলেন ৫৯,২৭৪টি ভোট, এবারেও অন্নপূর্ণা দ্বিতীয় স্থানে ছিলেন ৫২,৭১৯টি ভোট পেয়ে। এই দুটি নির্বাচনের পর, ২০০৯ সালের অন্ধ্রপ্রদেশ বিধানসভা নির্বাচনে তেলুগু দেশম পার্টির হয়ে অন্নপূর্ণা আসনটি পুনরুদ্ধার করেন। ২০০৯ সালে, তিনি ৪৯,০০৯ ভোট পেয়ে তাঁর নিকটতম প্রতিদ্বন্দ্বী ভারতীয় জাতীয় কংগ্রেসের কে আর সুরেশ রেড্ডিকে ১৩,০৫৯ ভোটের ব্যবধানে পরাজিত করেন।

২০১৯ সালের নভেম্বরে, তিনি তেলুগু দেশম পার্টি থেকে পদত্যাগ করেন। পরে, তিনি ভারতীয় জনতা পার্টিতে যোগ দেন এবং ২০২৩ সালের তেলঙ্গানা বিধানসভা নির্বাচনে বিজেপির টিকিটে বালকোণ্ডা আসন থেকে প্রতিদ্বন্দ্বিতা করার জন্য মনোনীত হন। তবে তিনি পরাজিত হন এবং ভারত রাষ্ট্র সমিতির বিজয়ী ভেমুলা প্রশান্ত রেড্ডি ও দ্বিতীয় স্থান অধিকারী কংগ্রেস প্রার্থী মুথ্যালা সুনীল কুমারের পরে তৃতীয় স্থান অর্জন করেন।

 তথ্যসূত্র 

বিষয়শ্রেণী:২১শ শতাব্দীর ভারতীয় নারী রাজনীতিবিদ
বিষয়শ্রেণী:অন্ধ্রপ্রদেশ বিধানসভার সদস্য ২০০৯-২০১৪
বিষয়শ্রেণী:অন্ধ্রপ্রদেশ বিধানসভার সদস্য ১৯৯৪-১৯৯৯
বিষয়শ্রেণী:জীবিত ব্যক্তি
বিষয়শ্রেণী:১৯৫৫-এ জন্ম